IBook

náhľad|Pôvodný iBook
**iBook** bola skupina prenosných počítačov vyrábaných spoločnosťou Apple Computer od roku 1999 do roku 2006. Počítače iBook boli primárne určené pre domácich užívateľov a školstvo a boli vybavené slabšie, a zároveň i lacnejšie ako profesionálne notebooky zvané PowerBook (a od roku 2006 MacBook Pro). Posledné modely s 12- a 14-palcovým monitorom boli na trhu do mája 2006, keď boli nahradené notebookmi nazvanými MacBook založenými na platforme Intel Core.

## Originálny iBook
Steve Jobs predstavil prvé iBooky v roku 1999 ako prenosnú obdobu stolného počítača iMac. iBook bol vybavený procesorom PowerPC G3, USB, ethernetovou zásuvkou, modemom a optickou mechanikou. Nadôvažok, počítač mohol byť na objednávku vybavený aj bezdrôtovým pripojením ako jeden z prvých na trhu. Postupne sa na trhu objavili modely v rôznych pestrých farbách, nazvanými (v preklade) mandarínka, čučoriedka, grafit, indigo a limeta.

Napriek nedostatkom portov (iba jedno USB, vôbec žiadne SCSI, sériové, alebo paralelné porty) a takmer bez možností ďalšieho rozšírenia bol iBook obchodným úspechom a postupne bol vylepšovaný rozšírením pamäte a väčšími pevnými diskami. Od polovice roku 2000 obsahovali modely aj zásuvku FireWire a video výstup.

### Modely
* iBook (21. jún 1999) - prvý iBook (mandarínka, čučoriedka): 12,1-palcový TFT displej (800x600 bodov), PowerPC G3 300 MHz, 66 MHz zbernica, 32 MB RAM (v základnej doske, max. 544 MB), 4 MB ATI Rage Mobility AGP 2x, 3 GB pevný disk, CD-ROM, USB, ethernet, AirPort (802.11b, na objednávku), Mac OS 8.6

* iBook SE (16. február 2000) - malé zmeny konfigurácie (grafit): 366 MHz, 64 MB RAM (v základnej doske, max. 576 MB), 6 GB pevný disk, Mac OS 9.0.2 (ostatná konfigurácia rovnaká ako predošlý model)

* iBook Firewire/SE (13. september 2000) - výraznejšie zmeny (grafit, indigo, limeta): 366/466 MHz, 8 MB ATI Rage 128 Mobility AGP 2x, 10 GB Hard Disk, CD/DVD-ROM, FireWire, video výstup, Mac OS 9.0.4 (ostatná konfigurácia rovnaká ako predošlý model)

## iBook s dvoma zásuvkami USB
Druhá generácia iBookov bola uvedená v Cupertine 1. mája 2001. iBook bol pretvorený od základov, s úplne novým dizajnom a novými vlastnosťami. Farebné modely s rukoväťou boli nahradené jednoduchým bielym dizajnom. Nový iBook bol radikálne tenší a tiež ľahší (niečo cez 2 kg). Princípy dizajnu tohoto iBooku sú dodnes využívané v ďalších výrobkoch spoločnosti Apple, biely polykarbonát je základom spotrebiteľských produktov ako iPod, iMac, eMac a neskôr MacBook. iBook sa od roku 2001 po stránke dizajnu už výrazne nezmenil. V roku 2002 pribudol k pôvodnému 12-palcovému 14-palcový model. Tieto modely boli bez výraznejších dizajnových zmien na trhu do mája 2006. 

### Modely
* iBook s dvoma zásuvkami USB (1. máj 2001) - iBook druhej generácie: 12.1-palcový TFT displej (1024x768 bodov), PowerPC G3 500MHz, 64 alebo 128 MB RAM, 10 GB pevný disk, CD/CDRW/DVD optická mechanika, USB 1.1, FireWire, video výstup, ethernet, AirPort (802.11b, na objednávku), Mac OS 9.1, 2.2 kg

* iBook s dvoma zásuvkami USB (16. október 2001) - malé zmeny: 600 MHz, 15 GB pevný disk (väčšina modelov), Mac OS X 10.1, (ostatná konfigurácia rovnaká ako predošlý model)

* 14-palcový iBook (7. január 2002) - nový model: 14-palcový TFT displej (1024x768 bodov), 256 MB RAM (ostatná konfigurácia rovnaká ako predošlý model)

* iBook z polovice roka 2002 (20. máj 2002) - malé zmeny: 600/700 MHz (ostatná konfigurácia rovnaká ako predošlý 14-palcový model)

* iBook zo začiatku roku 2003 (22. apríl 2003) - malé zmeny: 800/900 MHz, Mac OS X 10.2 (ostatná konfigurácia rovnaká ako predošlý model)

## iBook G4
23. októbra 2003 boli na trh uvedené modely s procesorom PowerPC G4. Zároveň boli iBooky vybavené štrbinovou optickou mechanikou a priehľadná klávesnica bola nahradená snehobielou. Tieto modely boli na trhu do mája 2006.

### Modely
* iBook G4 (22. október 2003) - významná zmena, výmena procesora: 12/14-palcový TFT displej (1024x768 bodov), G4 800/933 MHz/1 GHz, 256 MB RAM, 30/40/60 GB pevný disk, štrbinová kombinovaná optická mechanika CD-RW/DVD-ROM, USB 2.0, FireWire, video výstup, ethernet, AirPort Extreme (802.11b /g, na objednávku), Mac OS X 10.3 (Panther)

* iBook G4 zo začiatku roku 2004 (19. apríl 2004) - malé zmeny: G4 1.0/1.2 GHz, možnosť objednania napaľovacej mechaniky DVD (ostatná konfigurácia rovnaká ako predošlý model)

* iBook G4 z konca roka 2004 (19. október 2004) - malé zmeny: G4 1.2/1.33 GHz, 30/60/80 GB pevný disk, štrbinová kombikovaná optická mechanika CD-RW/DVD-ROM alebo napaľovacia mechanika DVD (tzv. superdrive), AirPort Extreme ako štandard, pôvodne dodávané s operačným systémom Mac OS X 10.3, po vydaní 10.4 dodávané s najnovším operačným systémom (ostatná konfigurácia rovnaká ako predošlý model)

* iBook G4 z polovice roku 2005 (26. júl 2005) - malé zmeny: 1.33/1.42 GHz, 40/60/80/100 GB pevný disk, 512 MB RAM (rozšíriteľné do 1,5 GB), ATI Mobility Radeon 9550 s 32 MB video RAM, Bluetooth 2.0+EDR ako štandard (ostatná konfigurácia rovnaká ako predošlý model)

## Pozri aj
*PowerBook
*MacBook Pro
*MacBook

## Externé odkazy
*Apple - iBook (v angličtine)
*Apple - iBook (v slovenčine)
*Apple - Podpora - iBook (v angličtine)
*Apple - Ako identifikovať váš iBook (v angličtine)
*Apple - podrobné technické údaje (v angličtine)

Kategória:Domáce počítače
Kategória:Hardvér firmy Apple